Bård Vegar Solhjell (Sosialistisk Venstreparti), 2008-05-07:
Offentleg sektor har, som representanten Anne Margrethe Larsen seier, eit stort behov for kompetent arbeidskraft. I den stramme arbeidsmarknaden er det mange bransjar som slåst om merksemda til dei unge. I dag har vi ca. 31 000 lærlingar under opplæring, dei fleste i privat sektor. Oversikter viser at det er eit klart potensial for fleire lærlingplassar innan nokre fag retta mot arbeid innan det offentlege, spesielt innanfor helse- og omsorgssektoren. Vidare gjer mangelen på arbeidskraft innan helse- og omsorgssektoren det ekstra viktig å tilsetje fleire lærlingar her. Ei av utfordringane innan denne sektoren er at dei helsearbeidarane som er utdanna, ikkje arbeider med helsefaget. Dei førebelse søkjartala for 2008 til helse- og sosialfag og til helsearbeidarfaget viser ein liten nedgang frå 2007. Generelt har det vore ein nedgang i talet på elevar som søkjer læreplass. Kunnskapslyftet, med nye utdanningsprogram og lærefag, gjer det vanskeleg å samanlikne med søkjartala for fjoråret. Det er derfor vanskeleg å vite kva som er årsaka til nedgangen. Helsearbeidarfaget vart innført som nytt lærefag med reforma Kunnskapslyftet. Det tek tid å innføre eit nytt fag og å gi god og nok informasjon, ikkje minst til arbeidsgivarar og rådgivarar på skulane, men òg til ungdom, foreldre og lærarar og til media. Regjeringa er i ferd med å sjå på behovet for kvalifisert arbeidskraft i kommunane. I St.prp. nr. 1 for 2007-2008 frå Helse- og omsorgsdepartementet er det vurdert på noko usikkert grunnlag at det i perioden 2008-2015 er bruk for ytterlegare 12 000 årsverk i omsorgstenesta. Regjeringa vil greie ut dimensjoneringa av ulike utdanningar som det er bruk for innan kommunal sektor, for å sikre ei tilstrekkeleg mengd kvalifisert personell for helse- og omsorgssektoren, barnehagesektoren og grunnskulen. Det er eit arbeid som involverer både utdanningsmyndigheiter og helsemyndigheiter. Tiltak er sette i gang som kan auke interessa for helsearbeidarfaget framover. I St.meld. nr. 16 for 2006-2007 frå Kunnskapsdepartementet vert den viktige rådgivingstenesta omtala og tiltak knytte til ho presenterte. God rådgiving kan få ungdom til å sjå moglegheiter innan helse- og omsorgsyrka. For å auke tilbodet av læreplassar både i privat og i offentleg sektor har Utdanningsdirektoratet sett i gang informasjonskampanjen «Start med ein lærling». På kampanjen sin nettstad kan arbeidsgivarane finne informasjon om lærlingordninga og kontaktpersonar i fylka. Sommaren 2006 oppfordra Kunnskapsdepartementet og Helse- og omsorgsdepartementet kommunane til å ta inn fleire lærlingar, spesielt innan helse- og omsorgssektoren. Engasjementet for helsearbeidarfaget kan byggjast opp over tid. Dei gode utsiktene på arbeidsmarknaden på dette feltet vil kunne gjere utdanninga meir attraktiv framover. Òg omdømme og informasjon vil vere viktig for helsearbeidarfaget. Aksjon helsefagarbeidar vart derfor sett i gang i samband med det nye faget. Det er kome i gang på initiativ frå KS, HSH og Spekter, med støtte frå Utdanningsdirektoratet og Helsedirektoratet. Aksjon helsefagarbeidar skal sikre faget rekruttering ved å skape engasjement gjennom rekrutteringspatruljar, fylkesmeisterskap, NM i helsefag og andre aktivitetar. Aksjonen held fram i 2008. Der det har vore rekrutteringskampanjar, har det hatt god verknad. Aksjonen har skapt lokalt engasjement. Det er derfor viktig at det arbeidet vert vidareført. Med Kunnskapslyftet vart det innført eit nytt fag, prosjekt til fordjuping. Dette faget kan nyttast til formidling og rekruttering. Eg veit at fleire sjukehus har hatt ungdom inne til prosjekt til fordjuping. God organisering både frå skule og frå sjukehus er eit stikkord for at det skal fungere. Jamleg dialog mellom partane i arbeidslivet og utdanningsmyndigheiter er viktig. I samarbeid med helse- og omsorgsministeren vil eg følgje opp dialogen med KS når det gjeld dette nye faget spesielt.